ภาคเหนือค่าฝุ่นดีขึ้นลดลงต่อเนื่อง โดยเหลือพื้นที่อยู่ในระดับสีแดงเพียง 1 พื้นที่ บริเวณตำบลเมืองคอง อำเภอเชียงดาว จังหวัดเชียงใหม่
ภาคเหนือค่าฝุ่นดีขึ้นลดลงต่อเนื่อง โดยเหลือพื้นที่อยู่ในระดับสีแดงเพียง 1 พื้นที่ บริเวณตำบลเมืองคอง อำเภอเชียงดาว จังหวัดเชียงใหม่ นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 17 จังหวัดวันนี้ 11 เมษายน 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 27 - 145 ไมโครกรัมต่อลูกบาศก์เมตร ส่วนค่าฝุ่นละออง ขนาดไม่เกิน 10 ไมครอน (PM 10) ตรวจวัดได้อยู่ในเกณฑ์มาตรฐานแล้ว ภาพรวมแนวโน้มค่าฝุ่นละอองลดลงจากเมื่อวานนี้ 10 เมษายน 2563 หลังพบจุดความร้อน (Hotspot) ลดลงในประเทศและนอกประเทศ โดยค่าฝุ่น PM 2.5 เหลืออยู่ในระดับสีแดงเพียง 1 พื้นที่เท่านั้น คือ ตำบลเมืองคอง อำเภอเชียงดาว จังหวัดเชียงใหม่ แล้วยังพบมีค่าฝุ่นอยู่ในระดับสีส้มอีก 10 พื้นที่ เนื่องจากกรมอุตุนิยมวิทยารายงานสภาพอากาศบริเวณภาคเหนือมีฝนฟ้าคะนองร้อยละ 10 - 20 ของพื้นที่ และได้รับอิทธิพลลมจากทิศใต้และลมตะวันออกเฉียงใต้กำลังปานกลาง จึงเป็นปัจจัยช่วยให้ฝุ่นละอองระบายตัวได้ดี โดยเฉพาะบริเวณภาคเหนือตอนบนฝุ่นละอองลดลงต่อเนื่อง ประกอบกับ จุดความร้อน (Hotspot) ในประเทศลดลง ส่วนสถานการณ์ปัญหาหมอกควันข้ามแดนในอนุภูมิภาคแม่โขงดีขึ้นเช่นกันพบจุดความร้อน (Hotspot) ลดลงทุกประเทศ เพราะลมจากทิศใต้และตะวันออกเฉียงใต้ทำให้จังหวัดชายแดนที่ติดกับเมียนมา คือ เชียงราย แม่ฮ่องสอน และตาก มีการระบายฝุ่นละอองได้ดี หากไม่มีจุดความร้อนสะสมในพื้นที่เพิ่มขึ้นจะทำคุณภาพอากาศดีขึ้นขณะนี้ กระทรวงทรัพยากรธรรมชาติและสิ่งแวดล้อม ได้เน้นการบังคับใช้กฎหมายอย่างจริงจังเกี่ยวกับการหาตัวผู้กระทำผิด เร่งรัดการติดตามคดี หากจับตัวผู้กระทำผิดได้ต้องเร่งส่งฟ้องและดำเนินคดีทันที โดยเจ้าหน้าที่ทุกคนปฏิบัติหน้าที่อย่างเต็มที่และจัดเวรยามเฝ้าระวังตลอดทั้งคืน เพื่อป้องกันไม่ให้ไฟป่ากลับมาลุกไหม้อีกครั้ง